b'\n_START_ARTICLE_\nBenjamin (sarjakuvasankari)\n_START_PARAGRAPH_\nBenjamin on sarjakuvantekij\xc3\xa4 Peyon luoma yliluonnollisen voimakas pikkupoikasankari._NEWLINE_Benjamin (ransk.\xc2\xa0Beno\xc3\xaet Brisefer) esiintyi ensi kerran Spirou-lehdess\xc3\xa4 joulukuussa 1960. Tekemiseen osallistuivat my\xc3\xb6s Peyon studion muut ty\xc3\xb6ntekij\xc3\xa4t. Peyo lopetti sarjan parissa ty\xc3\xb6skentelyn vuonna 1978, kun Strumffit-sarjakuvan suosio vei h\xc3\xa4nen aikansa. Peyon kuoleman j\xc3\xa4lkeen sarjaa jatkoivat h\xc3\xa4nen poikansa Thierry Culliford ja piirt\xc3\xa4j\xc3\xa4 Pascal Garray.\n_START_SECTION_\nBenjaminin hahmo\n_START_PARAGRAPH_\nBenjamin on eritt\xc3\xa4in supervahva mutta ei aina osaa arvioida ja hallita voimiaan. Supervoimat katoavat aina kun Benjamin saa nuhan, mik\xc3\xa4 tapahtuu usein silloin, kun h\xc3\xa4n yritt\xc3\xa4\xc3\xa4 todistaa voimiaan muille kuin rikollisille. Benjamin on k\xc3\xa4yt\xc3\xb6kselt\xc3\xa4\xc3\xa4n \xc3\xa4\xc3\xa4rimm\xc3\xa4isen kohtelias, huomaavainen ja viaton. Benjaminin sanat menev\xc3\xa4t usein sekaisin esimerkiksi h\xc3\xa4nen yritt\xc3\xa4ess\xc3\xa4\xc3\xa4n kertoa rikoksista poliisille.\n_START_SECTION_\nBenjaminia suomeksi\n_START_PARAGRAPH_\nBenjaminin seikkailuista ilmestyi Ruudussa viisi vuosina 1973\xe2\x80\x931976 ja Non Stopissa yksi vuonna 1976. N\xc3\xa4ist\xc3\xa4 kolme Fran\xc3\xa7ois Walth\xc3\xa9ryn piirt\xc3\xa4m\xc3\xa4\xc3\xa4 on ilmestynyt Otavan vuonna 2017 julkaisemassa kokoelmassa.'